La La Land Ungguli Anugerah Golden Globe Ke 74
Filem lakonan Emma Stone dan Ryan Gosling, La La Land mengungguli Anugerah Golden Globe ke 74 yang baru sahaja berakhir sebentar tadi. Menerima tujuh pencalonan, La La Land membawa pulang kesemua trofi terbabit, antaranya Filem Terbaik (Komedi/Muzikal), Aktor dan Aktres Terbaik (Ryan Gosling dan Emma Stone) dan Pengarah Terbaik (Damien Chazelle). La La Land mengisahkan sepasang kekasih, Mia dan Sebastian, yang cuba merealisasikan impian dalam bidang muzik sehingga memaksa mereka membuat pilihan antara kerlipan glamor atau cinta sejati. Begitupun, kejutan tercipta apabila sebuah lagi filem, Moonlight, yang dijangka akan memberi saingan hebat buat La La Land, gagal menyerlah. Ia bagaimanapun tetap berjaya membawa pulang Filem Terbaik (Drama). Antara pemenang-pemenang lain ialah Aktres Komedi Terbaik (Tracee Ellis Ross), Tom Hiddleston (Aktor Terbaik – Siri Terhad) dan Zootopia (Filem Animasi Terbaik). Anugerah Golden Globes, saban tahun disifatkan sebagai ‘pra Oscar’, kerana ia dikatakan menjadi indikasi pemenang di Anugerah Akademi kelak.